শুধু একটা দামী গাড়ির মালিক নন, বড় ব্যবসাও চালান দায়িত্ব নিয়ে। কিন্তু তা-ও চরম অবসাদে ভোগেন চিনের যুবক জসপার ফু।
অবস্থাসম্পন্ন পরিবারের একমাত্র ছেলে ফু-এর বিয়ে হয়েছিল বেশ কয়েকবছর আগে। কিন্তু নতুন জীবন শুরু করেও অবসাদকে বিদায় জানানো হয়নি তাঁর। একাকীত্ব থেকে গিয়েছে চিরসঙ্গী হয়ে। প্রতিভাবান স্ত্রী বিয়ের আগে থেকেই চাকরি করতেন। পরেও সে পরিস্থিতির বদল ঘটেনি। তাই প্রতিদিন সকালে ফু-এর আগেই অফিসে বেরিয়ে যান স্ত্রী। ফেরেনও দেরিতে।

একা থাকতে থাকতে একসময়ে মানসিক অবসাদে ভুগতে শুরু করেন ফু। নিঃসন্তান জীবনে শেষপর্যন্ত আশ্রয় খুঁজে পান নিজেরই বিএমডাব্লিউ গাড়িতে। সন্ধে হলেই অফিস থেকে বেরিয়ে পড়েন ফু। কোটিপতি ব্যবসায়ী তখন হয়ে যান এক সাধারণ, মিশুকে উবের ড্রাইভার।
জসপার জানান, বাড়িতে ফিরে একা থাকতে ইচ্ছে করত না তাঁর। স্ত্রী-ও ফেরেন অনেক দেরিতে। তাই প্রবল একাকীত্ব থেকে বাঁচতেই এই পথ ধরেছেন ফু। নিজের ব্যস্ত স্কেডিউল থেকে সারাদিনে দুঘন্টা সময়ে বের করে নেন। উবের-এর অ্যাপ অন করে গাড়িতে তুলে নেন যাত্রীদের। তারপরে তাঁদের সঙ্গেই গল্প করতে করতে কেটে যায় সময়।
দিনের শেষে পরম শান্তিতে বাড়ি ফিরে আসেন। এমন অদ্ভুত জীবনেই আনন্দ খুঁজে পেয়েছেন চিনের এই যুবক। বলাবাহুল্য, চিনের রাস্তায় জনপ্রিয় হয়ে গিয়েছে ফু-এর গাড়ির নম্বর প্লেট। সন্ধের পরে ওই গাড়ি দেখলেই লোকে সওয়ারি হওয়ার চেষ্টা করেন। আর ফাঁকা না-পেলেও হাসি মুখে ফু-কে দূর থেকেই বাই বাই করে দেন। জনপ্রিয় এই গাড়িটিই এখন ব্যস্ত শহরের একমাত্র আড্ডার ঠিকানা।